钦定古今图书集成/明伦汇编/氏族典/第265卷 > 王仁达
## 钦定古今图书集成/明伦汇编/氏族典/第265卷 > 王仁达

按《十国春秋》：闽王仁达，惠宗从子也，积功至楼船指
挥使。王延禀再攻福州，仁达伏甲舟中，伪立白帜请
降，因斩延禀子继雄，复纵兵击其众，左右舁，延禀走
为仁达所获。仁达既有大功，随典亲兵，性慷慨，言事
无所避，惠宗心忌之。一日，谓仁达曰：“赵高指鹿为马，
以愚二世，果有之邪？”仁达曰：“二世愚，故赵高指鹿为
马，非高能愚二世也。今陛下聪明，朝廷官不满百，起
居动静，陛下皆知之，敢有作威福者，族灭之而已。”惠
宗惭，赐与金帛慰安之。退而谓人曰：“仁达智略，在吾
世犹可用，不可遗后患。”卒诬以罪杀之。